নতুন বছরের প্রথম দিনেও পুরভোট ঘিরে রাজনৈতিক সংঘর্ষ এড়ানো গেল না। অশান্ত থাকল কলকাতার একাধিক এলাকা। কাশীপুরে রিভলবার নিয়ে দাপিয়ে বেড়াল দুষ্কৃতীরা। চলল বোমাবাজি। ভাঙচুর। এক নম্বর ওয়ার্ডের নির্দল প্রার্থী জয়নাল আবেদিনের ফ্লেক্স-ব্যানার লাগানোকে কেন্দ্র করে বচসা। অভিযোগ এর জেরেই কাশীপুর উদ্যানবাটি এলাকায় হামলা চলে তৃণমূল কর্মীদের ওপর। চলে বোমাবাজি। গুলিবিদ্ধ হন দুজন তৃণমূল কর্মী। শুধু তাই নয়,  বন্দুক নিয়ে এলাকায় রীতিমতো দাপিয়ে বেড়াল দুষ্কৃতীরা। ১১৫ নম্বর ওয়ার্ডে কংগ্রেস ও তৃণমূলের সংঘর্ষে উত্তপ্ত হয়ে উঠল গড়ফা এলাকা। আক্রান্ত হয়েছেন কংগ্রেস ও তৃণমূল, দুদলের প্রার্থীরাই। পরস্পরের বিরুদ্ধে হামলার অভিযোগ এনেছে দুপক্ষই। ওয়াটগঞ্জ থানা এলাকার বাবুবাজারে বিজেপির পার্টি অফিস ভাঙচুরের অভিযোগ উঠল ছিয়াত্তর নম্বর ওয়ার্ডের তৃণমূল কাউন্সিলর ষষ্ঠী দাস এবং তার সমর্থকদের বিরুদ্ধে। বুধবার ওই এলাকায় একটি প্রচার মিছিল করেন বিজেপির রাজ্য সভাপতি রাহুল সিনহা। এরপরেই হামলার ঘটনা ঘটে। থানায় অভিযোগ জানাতে যাওয়ার পথেও তৃণমূল কংগ্রেসের কর্মীরা তাঁদের ওপর হামলা চালায়, অভিযোগ বিজেপির। যদিও অভিযোগ অস্বীকার করেছে এলাকার তৃণমূল কংগ্রেস নেতৃত্ব। অন্যদিকে, জেলায় জেলায় প্রার্থীদের ফ্ল্যাগ ফেস্টুন ছেঁড়ার অভিযোগ উঠল। অধিকাংশ ক্ষেত্রেই অভিযোগের তির শাসকদলের বিরুদ্ধে। কোথাও আবার কাঠগড়ায় নির্দল প্রার্থী। পুরভোটের দিন যত এগিয়ে আসছে, বাড়ছে উত্তেজনার পারদ। নির্দল প্রার্থীর ফ্লেক্স ও পোস্টার ছেঁড়া ঘিরে উত্তেজনা ছড়াল নদিয়ার কল্যাণীতে।কল্যাণী পুরসভার ৭ নং ওয়ার্ডের নির্দল প্রার্থী শর্মিলা দাসের বাড়িতে মঙ্গলবার রাতে ভাঙচুর চালায় একদল দুষ্কৃতী। ছিঁড়ে ফেলা হয় পোস্টার, ফ্লেক্স। ঘটনার পিছনে স্থানীয় তৃণমূল কাউন্সিলরের মদত রয়েছে বলে অভিযোগ শর্মিলা দাসের।  কল্যাণী থানায় অভিযোগ দায়ের হয়করেন তিনি। যদিও অভিযোগ মানতে চায়নি তৃণমূল। মুখ্যমন্ত্রীর ছবি দেওয়া পোস্টার ছেঁড়া ও তৃণমূলের দেওয়াল লিখন মুছে দেওয়া ঘিরে উত্তেজনা বারাকপুর পুরসভায়।সকালে   আট নম্বর ওয়ার্ডের তৃণমূল প্রার্থী শুভ্রকান্তি ব্যানার্জির পোস্টার ছেঁড়া অবস্থায় পড়ে থাকতে দেখেন দলীয় কর্মী সমর্থকরা। তাঁদের অভিযোগ,  নির্দল প্রার্থী সুবীর চক্রবর্তীর  নির্দেশে পোস্টার ছেঁড়া হয়েছে। যদিও, তা মানতে চাননি নির্দল প্রার্থী। বিজেপি প্রার্থীর ফ্ল্যাগ ও ফেস্টুন ছেঁড়ার অভিযোগ উঠল পুরুলিয়ার সাত ও ষোলো নম্বর ওয়ার্ডে। কাঠগড়ায় তৃণমূল কংগ্রেস। বিজেপির দাবি আসন্ন পুর নির্বাচনে হার নিশ্চিত জেনেই তাদের পোস্টার ছিঁড়ে দিয়েছে তৃণমূল কংগ্রেস। থানায় দলের তরফে অভিযোগও দায়ের করা হয়েছে। যদিও অভিযোগ উড়িয়ে দিয়েছে তৃণমূল।